Spennandi tímar framundan í skógrækt landsmanna „ Skógur er verðmæt auðlind sem við þurfum að hlúa að og hagnýta skynsamlega í framtíðinni , ” segir Sigríður Júlía Brynleifsdóttir sem hóf störf í sumarbyrjun sem framkvæmdastjóri Vesturlandsskóga . Sigríður er ekki verkefninu ókunnug því hún hafði áður starfað hjá Vesturlandsskógum í tæp fimm ár eftir að hafa lokið námi við Landbúnaðarháskólann á Hvanneyri 2004 . Blaðamaður Skessuhorns heimsótti Sigríði á skrifstofu Vesturlandsskóga á Hvanneyri og ræddi við hana um nýja starfið og framgang þessa viðamikla skógræktarverkefnis stjórnvalda sem nú er komið á 14. starfsár . Tíu þúsund hektarar samþykktir Vesturlandsskógar er hluti af landshlutabundnu átaksverkefni ríkisins sem sett var á laggirnar árið 1999 . Meginmarkmið þess er að rækta skóg á drjúgum hluta láglendis Íslands , alls 5% lands undir 400 metrum , fyrir árið 2039 . Öðrum þræði er verkefnið hugsað til atvinnusköpunar og hafa margir bændur fært sér það í nyt . Verkefnið virkar þannig að eigendur lögbýlisjarða , sækja um þátttöku í verkefninu á vissum hluta jarða sinna . Endanleg útfærsla er síðan unnin áfram í samráði við starfsmenn Vesturlandsskóga og að endingu borin undir stjórn verkefnisins til afgreiðslu . ,, Þegar umsóknir eru samþykktar er gerður formlegur samningur við skógarbónda en Vesturlandsskógar greiða 97% af samþykktum kostnaði við framkvæmdir . Frá upphafi hafa verið gerðir 112 samningar , en um 80% af eigendum jarðanna eiga lögheimili á þeim en aðrir annars staðar . Stærð landsins sem verður ræktað á grundvelli þessa 112 samninga eru rúmir 10 þúsund hektarar , en hingað til hafa tré verið gróðursett í um þrjú þúsund hektara , ” segir Sigríður en umfang gróðursetningar á hverju ári er bundin framlagi á fjárlögum . Sjá nánar viðtal við Sigríði Júlíu Brynleifsdóttur , framkvæmdastjóra Vesturlandsskóga , í Skessuhorni vikunnar .